題李氏擁萬堂
作者：喻良能
朝代：宋

paragraphs: 我如王恭讀書少，君如鄴侯藏書多。
排籤插架三萬軸，知從何處能網羅。
上自先秦下五季，奧帙隠篇皆略備。
不同邢邵嬾校讐，丹墨精研吁可貴。
君不見廬山先生子李子，白石房中富文史。
胸蟠萬卷筆如神，事業文章俱兩美。
又不見西蜀劉公少常伯，平生醢芹嗜圖籍。
傾貲盡寫中秘書，隨身卷軸車連軛。
邇來置書事經綸，論思獻納日日新。
君今堂中書汗牛，願君學李兼學劉。
盡攬英華歸肺腑，一鳴便作沖天舉。